**RASPISAN KONKURS ZA 14. MEĐUNARODNI BIJENALE UMETNOSTI MINIJATURE**

Kulturni centar Gornji Milanovac raspisao je konkurs za učešće na 14. međunarodnom bijenalu umetnosti minijature. Otvaranje izlozbe je predviđeno za 23. april 2018. godine. Rok za dostavljanje radova je 20. novembar 2017. godine.
Mesto otvaranja je Moderna galerija Kulturnog centra, a postavka će trajati najmanje dva meseca.
Konkurs je otvoren za sve punoletne koji se bave umetničkom delatnošću i koji prihvataju uslove učešća. Umetnici zadržavaju potpunu slobodu izbora teme i tehnike i na konkurs mogu da prijave najviše dva rada i to isključivo u istoj izložbenoj kategoriji.
Za izlaganje će biti prihvaćeni samo originalni radovi, nastali u poslednje dve godine, koje Selekciona komisija bude vrednovala kao dela visokog umetničkog i profesionalnog dometa.
Izložbene kategorije su: slikarstvo, grafika, skulptura, crtež, primenjena umetnost, fotografija i intermedija.

Kalendar manifestacije:
- Konkurs je otvoren od 25. septembra do 20. novembra 2017. godine.
- Selekcija radova: 9. i 10. decembar 2017. godine.
- Žiriranje radova: 16. i 17. decembar 2017. godine..
- Rok za povratak odbijenih radova 31. januar 2018. godine.
- Svečano otvaranje izložbe: 23. april 2018. godine.
- Izložba traje od 23. aprila do 20. jula 2018. godine.
- Rok za povratak radova: 31. decembar 2018. godine.

Umetnički savet:
1. Božidar Plazinić, predsednik
2. Sanja Filipović, zamenik predsednika
3. Đorđe Stanojević

Međunarodni žiri 14. međunarodnog bijenala umetnosti minijature:
1. Klaus Martens, predsednik (Nemačka)
2. Romeo Prvulovići, (Rumunija)
3. Đorđe Stanojević, (Srbija)
U slučaju sprečenosti pojedinih članova žirija, Kulturni centar, kao organizator Bijenala zadržava pravo da imenije drugog člana Međunarodnog žirija za nagrade.

Nagrade Bijenala su: Gran pri (1.500 evra) i sedam ravnopravnih nagrada u rangu prve nagrade (po 500 evra) u svakoj izložbenoj kategoriji. Nagrade ne moraju biti dodeljene u svim izložbenim kategorijama. Svi prvonagrađeni radovi ulaze u Zbirku Bijenala (novčana nagrada podrazumeva otkup rada).
Prema pravilima konkursa, za radove u dvodimenzionalnoj tehnici maksimalno dozvoljene dimenzije su 10x10 cm. Maksimalne spoljne dimenzije, ukoliko postoji paspartu ili ram, su 20x20 cm. Za radove u tri dimenzije, maksimalna dozvoljena veličina je 10x10x10 cm, sa postamentom, rad ne sme prelaziti dimenzije 20x20x20 cm.
Potpisani radovi, prijavni formular i potvrda o uplati participacije (sa imenom i prezimenom učesnika) dostavljaju se najkasnije do 20. novembra 2015. godine na adresu: Međunarodni bijenale umetnosti minijature - Kulturni centar, Trg kneza Mihaila 1, p. fah 92, 32300 Gornji Milanovac, Republika Srbija.
Svi autori, osim umetnika koji izlažu po pozivu Umetničkog saveta i umetnika sa područja opštine Gornji Milanovac, plaćaju participaciju za učeše na Bijenalu. Domaći autori plaćaju participaciju u neto iznosu od 1.500 dinara. Za autore iz stranih zemalja participacija, po prijavi, iznosi (neto) 40 evra ili 40 američkih dolara.
Pravilnik Bijenala i prijavni formular možete preuzeti na sajtu [www.kcgm.org.rs](http://www.kcgm.org.rs/) (Kulturni centar Gornji Milanovac)